# Antoaneta Stéfanova

Antoaneta Stéfanova (en búlgar: Антоанета Стефанова) (nascuda a Sofia el 19 d'abril de 1979) és una Gran Mestre d'escacs búlgara, ex-Campiona del Món.
A la llista d'Elo de la FIDE del juliol de 2022, hi tenia un Elo de 2467 punts, cosa que en feia la jugadora (femenina) número 1 de Bulgària (i la número 11 del país en la classificació absoluta), i la 20a millor jugadora del rànquing mundial femení. El seu màxim Elo va ser de 2560 punts, a la llista de gener de 2003 (posició 239 al rànquing mundial).

## Biografia

Va aprendre a jugar als escacs tot just als quatre anys, de la mà del seu pare, el dissenyador Andon Stéfanov, qui va ensenyar el joc també a la seva germana gran, Liana.

## Resultats destacats en competició

Als set anys, Stéfanova fou campiona de Sofia. El 1989, va triomfar al primer Campionat del món femení Sub-10 a Aguadilla, Puerto Rico, i el 1992, guanyà el Campionat d'Europa Sub-14 femení.
Stéfanova va arribar a ser setena a la llista absoluta de jugadors búlgars el 1993, i des de 1994, ha competit amb èxit en torneigs de nivell de Gran Mestre. El 1995, es proclamà Campiona femenina de Bulgària. El 1997 el rànquing FIDE de Stéfanova la situava en el top ten femení mundial. El 2002 es proclamà Campiona femenina d'Europa, en guanyar el torneig pel campionat a Varna (Bulgària), per damunt de Lilit Mkertxian. El juny de 2003 obtingué el títol absolut de Gran Mestre, un títol que en aquell moment només tenien altres deu dones. El 2004 obtingué el tercer lloc, i la medalla de bronze al Campionat d'Europa individual femení celebrat a Dresden. El 2007, obtingué la medalla d'argent al Campionat d'Europa individual femení celebrat a Dresden (la campiona fou Tatiana Kossíntseva).
El 2008 participà en el fort Torneig Internacional Casino de Barcelona, on hi fou 6a (de 10) amb el 50% de la puntuació (el campió fou Aleksei Dréiev). El 2011 fou subcampiona d'Europa femenina, a Tiflis, rere Viktorija Čmilytė.
El juny del 2016 a Mamaia (Romania), fou tercera al Campionat d'Europa femení amb 8 punts d'11 (la campiona fou Anna Uixénina).
L'abril de 2019, fou cinquena al Campionat d'Europa femení a Antalya (la campiona fou Alina Kaixlínskaia).

### Participació en campionats del món

El 2004 esdevingué la XII Campiona del món, en guanyar un torneig eliminatori de 64 jugadores celebrat a Chess City, Elistà, República de Calmúquia sota els auspicis de la FIDE.
A les darreries de 2005, va participar en la Copa del món de 2005 a Khanti-Mansisk, un torneig classificatori per al cicle del Campionat del món absolut de 2007 i que va poder jugar en tant que campiona del món femenina regnant. Al torneig, fou eliminada en primera ronda per Ivan Sokolov.
Va competir al Campionat del món femení de 2006 a Iekaterinburg, (óblast de Sverdlovsk, Rússia), on fou eliminada en segona ronda, i al Campionat del món femení de 2008 a Nàltxik, a l'oblast rus de Kabardino-Balkària, on va assolir els quarts de final abans de ser eliminada. El 2012 es proclamà Campiona del món femenina de ràpides a Batumi, Geòrgia, amb 8.5/11 punts.

### Participació en olimpíades d'escacs

Stéfanova ha participat, representant Bulgària, en totes les edicions de les Olimpíades d'escacs, des de l'any 1992, començant a l'Olimpíada de Manila 1992, quan tenia només 13 anys. Sempre ha representat l'equip búlgar femení, llevat de l'any 2000, quan era Mestre Internacional, en què va ser promocionada a jugar a l'equip nacional masculí, a l'Olimpíada d'Estambul de 2000 (com a 2n suplent), i va fer 3 punts de 7 partides, (+2, =2, -3)

## Notes i referències

* ↑ «Nota biogràfica de Antoaneta Stéfanova» (en anglès). Chessgames.com. [Consulta: 19 abril 2010].
* ↑ «"Rànquing d'escaquistes per federació: Bulgària"» (en anglès). lloc web de la FIDE. [Consulta: 4 juliol 2022].
* ↑ Posició al rànquing mundial i evolució Elo d'Antoaneta Stéfanova «benoni.de» (en alemany). Arxivat de l'original el 2013-12-14. [Consulta: 6 novembre 2011].
* ↑ «Campionats del món per edats: campions» (en portuguès). brasilbase. [Consulta: 14 febrer 2014].
* ↑ «Campionat d'Europa d'escacs individual femení, Varna, Bulgària, 2002, quadre de classificació i reportatge» (en anglès). The Week In Chess, 396. TWIC, 2002. Arxivat de l'original el 19 de juliol 2011. [Consulta: 26 agost 2010].
* ↑ El campionat el guanyà Aleksandra Kosteniuk: «Campionat d'Europa d'escacs individual femení, Dresden, Alemanya, 2004, quadre de classificació i reportatge» (en anglès). The Week In Chess, 491. TWIC, 2004. Arxivat de l'original el 7 d’agost 2011. [Consulta: 26 agost 2010].
* ↑ «EURO 2007: Tkachiev and Kosintseva win European Championship» (en anglès). Chessbase, 15-04-2007. [Consulta: 22 novembre 2011].
* ↑ «Casino de Barcelona, 2008, classificació i partides» (en anglès). 365chess.com. [Consulta: 20 abril 2010].
* ↑ «European Woman Chess Championship-2011» (en anglès). Chess-Results.com, 18-05-2011. [Consulta: 8 novembre 2011].
* ↑ Leontxo García. «Sabrina Vega asombra, y es subcampeona de Europa» (en castellà). elpais.es, 07-06-2016. [Consulta: 7 juny 2016].
* ↑ «European Individual Women's Chess Championship». chess-results.com. [Consulta: 7 juny 2016].
* ↑ Peterson, Macauley. «European Women's Ch: Kashlinskaya tops five-way tie». ChessBase, 22-04-2019. [Consulta: 6 abril 2020].
* ↑ Lloc web oficial de la Copa del món de 2005 (anglès)
* ↑ Resultats de la FIDE World Cup 2005 a Informació sobre els campionats del món d'escacs al lloc web de Mark Weeks (anglès)
* ↑ The Week in Chess 580 Arxivat 2007-10-07 a Wayback Machine. (anglès)
* ↑ «Stefanova and Gunina winners at World Rapid and Blitz Championships» (en anglès). chessvibes.com. Arxivat de l'original el 2013-12-14. [Consulta: 14 desembre 2013].
* ↑ Fitxa d'Antoaneta Stéfanova a OlimpBase «olimpbase.org». [Consulta: 20 abril 2010]. (anglès)
* ↑ Equip búlgar a l'Olimpíada d'Estambul 2000
* ↑ La notació (+x -y =z) vol dir que el jugador de referència va guanyar x partides, en va perdre y, i va fer taules en z.

## Enllaços externs

* Posicions crítiques de les seves partides a «wtharvey.com». [Consulta: 20 abril 2010]. (anglès)
* Estimació Elo d'Antoaneta Stéfanova a «chessmetrics.com». [Consulta: 20 abril 2010]. (anglès)